In nomine sanctæ et individuæ trinitatis, Karolus gratia Dei imperator augustus. Si petitionibus servorum Dei, quas nobis pro suis utilitatibus insinuaverint, benignum præbemus assensum, regiæ præcellentiæ opera imitamur, et per hoc æternæ beatitudinis gloriam facilius nos adepturos non dubitamus. Itaque notum sit omnibus sanctæ Dei ecclesiæ fidelibus et nostris, præsentibus atque futuris, qualiter fideles nostri monachi de monasterio Sancti-Germani Autissiodorensis, pro sua religione nobis valde accepti, accedentes ad nostram sublimitatem, detulerunt privilegium dompni Nicolai papæ sedis apostolicæ, privilegium quoque episcoporum, necnon et præceptum serenissimi augusti dompni Karoli imperatoris gloriosissimi patrui nostri; sed et aliud præceptum mansuetissimi Karlomagni regis adoptitii filii nostri, quod pancartam vocant; expetieruntque ut omnia quæ vel in privilegiis vel in præceptis comprehensa tenentur, jure habenda perpetuo, denuo innovantes, auctoritatis nostræ præcepto concedere et confirmare dignaremur. Quorum petitionem clementer nos audisse, et libenter excepisse omnibus Dei nostrisque fidelibus notum volumus esse. Itaque situs vel nomina rerum seu villarum ad sustentationem præfatorum servorum Dei pertinentium sunt hæc: In primis, mansella in gyro monasterii sita, et omnes clausi indominicati, scilicet ille qui adhæret monasterio, et campaniæ, plantæ abundantia, curticanus et clausellus de Parriniaco, cum aliis vineolis; Parriniacus cum integritate, cum ecclesia et manso indominicato et omnibus suis appendiciis; Ayriacum ex integro cum ecclesia et manso indominicato et omnibus suis appendiciis; Altaripa cum capella et suis appendiciis; Pons-Maxentius; mansella quæ Hyldeburgis dedit, item mansellum quod Heribaldus dedit; Monasteriolum cum ecclesiis duabus et manso indominicato; Disinniacus ad integrum cum ecclesiis duabus et suis appendiciis; Albus-cippus, Media-villa cum ecclesia et suis appendiciis; mansus unus in Ripa, et alia mansa in Sorgiaco et Logorneo; Orgiacus cum appendiciis suis; Nauriacus etiam, Valans, Vendilus, Pauliniacus cum suis appendiciis; Ripgiacus etiam cum suis appendiciis in pago Senonico; Laneretus quoque in pago Trecassino; præterea Quinciacus cum integritate, et Cociacus, quas ipsi fratres de portione sua ad portam deputaverunt excipiendis monachis et cæteris familiaribus suis. Sed et ad thesaurum mansella quæ sunt in Vogrado et Castaneto; et mansus unus in Siliniaco, cum terris et vineolis; in Lineriis quoque et in Nantilla et Blariaco et in Villari mansa duo, cum vineolis et terris; et in Badesia mansus unus. Res quoque quas dedit Herimarus vir nobilis, ad stipendia matriculariorum, quos nonnones vocant; hoc est in Nigronte et in Lagunis, seu Linerolis et Ferrolis. Item ad hospitale pauperum Vendossa, et in Villari mansa duo; Calniacus, et in Garchiaco mansus unus; in Basau mansus unus cum vineolis; in Vogrado mansus unus, in Valariis similiter, in Creanso similiter, in Crepto similiter; et in Roboreto mansa duo cum vineis indominicatis ad ipsum hospitale aspicientibus. Sunt præterea et aliæ res quas eidem loco gloriosæ memoriæ patruus noster Karolus, per præceptum suum dedisse cognoscitur; quarum nomina vel situs hujusmodi sunt: Villaris cum ecclesia, et mansa indominicata cum suis appendiciis, cum mansellis qui sunt in Mariaco. Præterea Urum, Modolagum cum integritate, Vultuniacum cum integritate, Luciacum, Montemalum cum integritate; Magniacum, Fentengiacum, Mariscus, Villaris Puscionum; et in Habundiaco villa mansum unum ad salarias per alveum Ligeris ducendas; Bernacum etiam cum omnibus appendiciis suis; cella Sanctæ-Mariæ Meleredensis, cum quibus et unam villam Habundiacum nomine pro Oloniaco commutaverunt. Sunt præterea et aliæ res, quas memorabilis Hugo abba ejusdem loci pro remedio animæ genitoris vel genitricis suæ, necnon et divina sibi clementia cum fratribus suis obtinenda, eidem loco contulit, unde et ibidem venerabiliter conditus requiescit: Tilium scilicet cum omnibus suis appendiciis, et Buculiacum, quam domo infirmorum ex rebus abbatiæ, per præceptum Ludovici gloriosissimi regis consobrini nostri, misericorditer contulit; Baudiliacum quoque cum integritate. Sed et illas res, quas iidem fratres ab Iterio illustri quondam viro per præstariam quarumdam rerum suarum de proprio ipsius alodo post ejus decessum susceperunt, placuit huic nostræ præceptioni subnotari: Sivriacum videlicet, in pago Senonico, cum ecclesia et omnibus appendiciis; in pago vero Nevernensi Macerias ad integrum, cum ecclesia et ejus appendiciis; vel quicquid in pago Tricassino adquisisse noscuntur a supradicto viro, in loco qui dicitur Oratorium; in Revisiaco quoque et Sarmasia alodum Adalberti; quicquid etiam ipsi fratres in Ulmeto fisco adquisiere, vel unquam adquirere poterunt. In pago etiam Tricassino mansus unus in loco qui dicitur Cidirniacus; in Carmedo quoque medietatem villæ cum manso indominicato, et extra hæc quatuor mansa quæ sunt in pago Vastinense, in villa quæ dicitur Grandiscampus. Sunt et aliæ res quamplures diversis in locis a fidelibus viris eidem sancto loco traditæ, quas jure perpetuo habendas hoc nostræ altitudinis testamento constituimus et confirmamus. Sed et hoc nostræ mansuetudini regia liberalitate superaddere placuit, ut, quia locus ille minus silvestris est, ex proxima silva, quæ Barrus dicitur, et ad comitatum pertinet, cotidie, si necesse fuerit, ad opus furni vel coquinæ ad duo carra et quatuor sagmas ligna deferantur. Detulerunt etiam jam dicti fratres obtutibus serenitatis nostræ aliam auctoritatem dompni patrui nostri augusti Karoli, in qua insertum erat qualiter concessisset eidem monasterio omne theloneum de negotiatoribus vel de hominibus eorum, qui per ipsam casam Dei sperare videntur, vel de hoc quod homines ad dorsa deferunt, et ut in villis eorum, seu super terras vel cinctus, infra aut foris, advenerint et negotiatum fuerit. Aliam insuper detulit auctoritatem immunitatis ejusdem imperatoris Karoli, in qua habebatur insertum qualiter idem cœnobium, ob amorem Dei et tranquillitatem fratrum inibi consistentium, sub plenissima tuitione et immunitatis defensione suscepisset. Quæ omnia denuo auctoritatis nostræ sanctione confirmamus, et sub plenissima defensione ipsam congregationem, cum omnibus rebus ipsius monasterii, vel omnibus quocumque modo ad ipsum locum pertinentibus suscipimus: ita ut sub nostra protectione liceat eis quiete vivere: et nullus episcopus vel aliquis ex episcopalibus ministris ibidem aliquod præsumat exercere judicium: ut nullus judex publicus, vel quilibet exactor judiciariæ potestatis, vel aliquis ex nostris fidelibus in omnibus rebus eidem loco subditis ad causas audiendas, vel freda aut tributa exigenda, aut mansiones vel paratas faciendas, aut fidejussores tollendos, aut homines ejusdem monasterii, tam servos quam ingenuos, super terram ipsius cœnobii commanentes distringere, aut illicitas occasiones nostris futurisque temporibus, requirere audeat. Sed liceat abbati, qui ei præest loco, res præfati cœnobii sub hac immunitatis præceptione quieto ordine possidere. Jubemus ergo ut neque ipsi monachi, aut negotiatores eorum, neque homines qui per ipsam casam Dei sperare videntur, teloneum persolvere cogantur in civitatibus vel vicis, seu villis aut mercatis, vel in portubus aut portis, sicut in præcepto gloriosi patrui nostri continetur. Præcipientes autem jubemus, et jubentes confirmamus, ut nulli abbatum ejusdem loci, aut cuilibet alteri personæ liceat ex præscriptis omnibus rebus aliquid in alios, præterquam constituimus, usus redigere aut retorquere, aut alicui habendum conferre, neque censum, aut honorem, aut dona quælibet, vel pastos ab eisdem servis Dei ullatenus præsumat requirere. Sic quicquid exinde fieri potest, juxta quod præscriptum est, regulari amministratione usibus et utilitatibus eorum, auctore Deo, omnibus habeatur temporibus. Interea volumus et confirmamus ut quicquid de sæculo in idem monasterium ad regularem conversationem agendam, favente Deo, venientes ex possessionibus suis obtulerint, vel alii quicumque hominum, sicuti eorum voluntas et collatio facta apparuerit, sine rectoris ejusdem loci aliqua immutatione inviolabiliter semper perseveret atque permaneat. Ut autem hæc præcellentiæ nostræ confirmatio meliorem semper in Dei nomine obtineat firmitatem, manu nostra eam subter firmavimus, et de annulo nostro sigillari fecimus. Datum V kal. novemb. anno incarnationis Domini DCCCLXXXVI, indictione IV, anno imperii piissimi imperatoris Karoli in Italia VI, in Francia V, in Gallia II. Actum Parisius, in Dei nomine feliciter. Amen.